มันนี่ทูเดย์
รมว.คลังขอเอดีบีหนุนโครงการลงทุน
8 พ.ค. 2558

รมว.คลังขอเอดีบีหนุนโครงการลงทุน
นายสมหมาย ภาษี รมว.คลัง ในฐานะผู้ว่าการธนาคารพัฒนาเอเชียของไทย เป็นหัวหน้าคณะผู้แทนไทยเข้าร่วมการประชุมประจำปีสภาผู้ว่าการธนาคารพัฒนาเอเชีย (เอดีบี) ที่อาเซอร์ไบจาน โดยขอให้เอดีบีเข้ามาช่วยสนับสนุนโครงการพัฒนาโครงสร้างพื้นฐานระยะปานกลางและระยะยาวในระดับภูมิภาค และอนุภูมิภาคลุ่มแม่น้ำโขง โดยสนับสนุนการลงทุนในรูปแบบการระดมทุนระหว่างภาครัฐและเอกชน รวมถึงให้ส่งเสริมการเติบโตอย่างมีส่วนร่วมความยั่งยืนทางสิ่งแวดล้อม
คลังออกพันธบัตรออมทรัพย์ 4,000 ล้าน
รายงานข่าวจากกระทรวงการคลัง ระบุว่า กระทรวงการคลังได้ออกพันธบัตรออมทรัพย์รุ่นทั่วไป ปีงบประมาณ 2558 ครั้งที่ 2 วงเงิน 4,000 ล้านบาท เพื่อดำเนินการกู้เงินเพื่อชดเชยการขาดดุลงบประมาณ ในปีงบประมาณ 2558 โดยมีอัตราดอกเบี้ยคงที่ 3% ต่อปี อายุ 3 ปี เป็นแบบไร้ใบตราสาร โดยจ่ายดอกเบี้ยปีละ 2 งวด คือ วันที่ 11 พ.ค. และวันที่ 11 พ.ย. ของทุกปี กำหนดวงเงินซื้อขั้นต่ำ 1,000 บาท และวงเงินซื้อขั้นสูง 2 ล้านบาท เปิดจำหน่ายระหว่างวันที่ 11 พ.ค.–31 ส.ค.นี้ ผู้ที่สนใจสามารถทำรายการซื้อพันธบัตรผ่านเคาน์เตอร์ทุกสาขา และเอทีเอ็มของธนาคารตัวแทนจำหน่าย 4 แห่ง ประกอบด้วย ธนาคารกรุงเทพ กรุงไทย กสิกรไทย และไทยพาณิชย์ รวมถึงผ่านระบบอินเทอร์เน็ตของธนาคารกรุงไทย